**JÓ TUDNI**

**OSZTATLAN TANÁRKÉPZÉSRE JELENTKEZÉS ESETÉN!**

**PÁLYAALKALMASSÁGI VIZSGA**

**A pályaalkalmassági vizsga időpontja:** **2019. június 19-20**, a pontos időpontot és helyszínt a postai úton eljuttatott behívó levél tartalmazza majd.

Az osztatlan tanárképzésre jelentkezőknek pályaalkalmassági vizsgán kell részt venniük a felvételi eljárás keretében. A pályaalkalmassági vizsga célja: a jelölttel való személyes találkozás során, a tanárképzésre jelentkező pályaképéről, személyes motivációiról, habitusáról, kommunikációs készségéről, pedagógiai elképzeléseiről való tájékozódás.

A pályaalkalmassági vizsga tartalma: a jelentkező által előzetesen megküldött motivációs levél alapján beszélgetés a felvételiző pályaelképzeléseiről, karrierterveiről, egyéni életút fejlődési terveiről; arról, hogy miért kíván tanár lenni.

A **motivációs levelet** a [www.felvi.hu](http://www.felvi.hu) oldalra kell feltöltenie legkésőbb a **pályaalkalmassági vizsga előtt 1 héttel**, **azaz 2019. június 12-ig,** így azt már nem kell magával hozni a vizsgára.

A jelentkezőnek **nyilatkoznia kell arról, hogy nincs olyan betegsége,** amely akadályozná a felsőoktatási tanulmányainak folytatását, beleértve a közoktatási intézményben a tanulmányai során folytatandó egy éves szakmai gyakorlatát is.

Az alkalmassági vizsgára külön közzétett szakirodalomból készülni nem kell. Az alkalmassági vizsga időtartama jelentkezőnként 15-20 perc, a beszélgetést értékelő bizottság háromfős, amely a felsőoktatási intézmény tanárképzésben részt vevő pedagógiai, pszichológiai és szakmódszertani szakembereiből áll. A bizottsági tagok egymástól függetlenül értékelik a jelölt felkészültségét.

A motivációs levél elolvasásakor - és az alkalmassági vizsgán egyaránt – a bizottság elsősorban arra figyel, milyen a jelentkező általános nyelvi-kommunikációs készsége, képessége. A motivációs levélnek nincs formai követelménye. Tartalmi felépítésében viszont azt kérjük, az általános bemutatkozást követően a felvételiző írjon arról, milyen iskolai élmények, tanári példák segítették elő azt a döntését, hogy a tanárképzésbe jelentkezzen. A felvételi beszélgetésen hasonló kérdésekre kell válaszolnia. Ez a vizsga tehát nem a lexikális ismeretek, tudás felmérését célozza.

Az alkalmassági vizsgára egyetlen intézményben, **csak az elsőként megjelölt intézményében kerül sor**. Annak eredménye valamennyi további osztatlan tanári jelentkezésre érvényes. **A pályaalkalmassági vizsga értékelése: „alkalmas" vagy „nem alkalmas".**

 Aki az alkalmassági vizsgán nem felel meg, nem vehető fel osztatlan tanárképzésre.

**GYAKORLATI VIZSGA**

**a média-, mozgókép- és kommunikációtanár osztatlan szakpárra jelentkezők részére**

Az osztatlan **média-, mozgókép- és kommunikációtanár szakpárra** jelentkezőknek a pályaalkalmassági vizsga mellett gyakorlati vizsgán is részt kell venni.

**A gyakorlati vizsga időpontja:** **2019. június 19-20**, a pontos időpontot és helyszínt a postai úton eljuttatott behívó levél tartalmazza majd.

A szóbeli vizsga 3 gyakorlati feladatból áll:

**1. Prezentációs feladat (0-30 pont):**

* Feladat: a jelentkező motivációinak bemutatása.
* Közelebbről: válogatás a képzéshez kapcsolódó saját munkákból, és/vagy mások munkáiból, amelyek felkeltették érdeklődését a média, mozgókép, kommunikáció világa iránt, és/vagy azokból a munkákból, amelyek megvalósítására vagy megértésére, vagy tanítására a képzéstől vár kompetenciát. A hivatkozott munkákból egy-két képet vagy filmkockát, vagy egy-két mondatot lehet idézni.
* ·Értékelési szempont: a motivációk világossága, az előadás hatásossága, stílusa.
* Rendelkezésre álló idő: 6-7 perc és nem több.

**2. Elemző-értelmező feladat (0-30 pont):**

* Feladat: a jelentkező előzetes szabad választása szerint vagy egy konkrét, a felvételi során megismert mozgóképi alkotás-részletnek, vagy egy konkrét, a felvételi során megismert médiahírnek az elemzése, értelmezése.
* Értékelési szempontok: szakszerűség, média- és mozgóképi műveltség, az értelmezői keret hitelessége, kifejezőkészség. Az elemzést, értelmezést szóban kell előadni (írásos vázlat használható).
* Rendelkezésre álló idő: 8-10 perc és nem több.

**3. Alkotói feladat (0-40 pont):**

* Feladat: 6-8 képből álló fényképsorozat készítése szabadon választott témában az ME kampuszának területén. A feladatnak része a címadás, a műfajmegjelölés és a képek sorrendbeállítása. A sorozat egyetlen koncepciót (formai vagy tematikus ötletet) dolgozzon ki, vagy egyetlen eseménysort jelenítsen meg.
* Értékelési szempontok: megjelenik-e világosan a koncepció, összefüggő egészet (tematikus vagy vizuális egységet) alkotnak-e a képek, megjelennek-e a vizuális döntések.
* Felszerelés: a feladathoz az Egyetem biztosít felszerelést, de teljesíthető saját okostelefonnal vagy fényképezőgéppel is. Ha saját eszközt használ a jelentkező, akkor átjátszókábelt kell hoznia.
* ·Az elkészítéshez rendelkezésre álló idő: 1 óra.
* A bemutatásra rendelkezésre álló idő: 6-7 perc és nem több.